Presidenti Obama në prag të fjalimit drejtuar vendit
Fitorja republikane senatoriale në Masaçusets ka dërguar valë shokuese në Partinë Demokrate të presidentit
Zyrtarët e Shtepisë së Bardhë thonë se e kuptojnë situatën e krijuar në vend. Ndihmësi kryesor i presidentit thotë se zotit Obama i është dashur të ndërmarrë veprime jo popullore për të trajtuar një krizë ekonomike që askush nuk e priste kur ai erdhi në Shtepinë e Bardhë. Dejvid Aksellrod thotë se e kishte paralajmëruar presidentin qysh herët se mbështetja e publikut mund të binte. Zoti Aksellrod i tha programit televiziv This Week të kanalit ABC se ai beson se presidenti bëri atë që duhej. Por nga ana tjetër, republikanët thonë se fitorja e Skot Braun në shtetin që zakonisht ka anuar nga demokratët, Masaçusets, tregon se shumica e publikut nuk është dakord me politikat e presidentit- kryesisht fushatës së tij për të kaluar në Kongres legjislacionin për rishikimin e sistemit të kujdesit shëndetësor të vendit. Në programin Meet the Press të kanalit televiziv NBC, udhëheqësi i pakicës republikane në Senatin amerikan, Miç Mekonell, tha se anketat tregojnë se votat në Masaçuesets kishin të bënin kryesisht me reformën e kujdesit shëndetësor. Një nga këshilltaret kryesore të presidentit Obama, Valeri Xharret, e bën të qartë se zoti Obam nuk e ka ndërmen të dorëzohet. Edhe ajo ishte e ftuar në programin televiziv Meet the Press. Por ndërkohë ka shenja të vogla në rritje për ndryshime në Shtepinë e Bardhë dhe në qendrën e Partisë Demokratike pas zgjedhjeve në Masaçusets. Njeriu që drejtoi fushatën e suksesshme presidenciale të zotit Obama, Dejvid Pouf, do të ndihmojë Partinë Demokrate që të përgatitet për zgjedhjet kogresionale në nentor. Ndërkohë, presidenti Obama po bën përpjekje të shumta që ti tregojë popullit amerikan se politikat e tij mund të bëjnë ndryshime pozitive në jetët e tyre, kryesisht kur flitet për krijimin e vendeve të punës. Një nga këshilltaret kryesore të presidentit Obama, Valeri Xharret, lë të kuptohet se kjo do të jetë pika kryesore e fjalimit të presidentit kur ai ti drejtohet vendit me 27 janar para Kongresit amerikan. Presidenti Obama do ti drejtohet popullit amerikan përmes një fjalimi të transmetuar drejtpërdrejt në televizion mbrëmjen e së mërkurës. //kh//